## Odluka o dopunama Odluke o sudjelovanju u fondovima za gospodarsku suradnju

### NN 137/2012 (12.12.2012.), Odluka o dopunama Odluke o sudjelovanju u fondovima za gospodarsku suradnju

VLADA REPUBLIKE HRVATSKE

2900

Na temelju članka 8. i članka 31. stavka 2. Zakona o Vladi Repub-

like Hrvatske (»Narodne novine«, broj 150/2011), Vlada Republike Hrvatske je na sjednici održanoj 6. prosinca 2012. godine donijela

ODLUKU

O DOPUNAMA ODLUKE O SUDJELOVANJU U FONDOVIMA ZA GOSPODARSKU SURADNJU

I.

U Odluci o sudjelovanju u fondovima za gospodarsku suradnju (»Narodne novine«, br. 8/2010 i 25/2012), iza točke IV. dodaju se točke IV.a, IV.b, IV.c i IV.d koje glase:

»IV.a

Jedno Društvo za upravljanje otvorenim investicijskim fondovima rizičnog kapitala s privatnom ponudom (u daljnjem tekstu: Društvo za upravljanje) može upravljati s više Fondova za gospodarsku suradnju (u daljnjem tekstu: Fond).

IV.b

Sjednice Povjereničkog odbora fonda saziva predsjednik Povjereničkog odbora fonda ili drugi član Povjereničkog odbora po ovlaštenju predsjednika Povjereničkog odbora. Sazivanje sjednice Povjereničkog odbora može predsjedniku Povjereničkog odbora, osim Društva za upravljanje, predložiti i Ulagatelj koji ima najmanje 25% udjela u Fondu. Također, u slučaju da predsjednik Povjereničkog odbora iz bilo kojeg razloga u roku od 3 radna dana ne sazove sjednicu Povjereničkog odbora, tu sjednicu ima pravo sazvati Ulagatelj koji je predložio njeno sazivanje predsjedniku Povjereničkog odbora, a koji ima najmanje 25% udjela u Fondu.

IV.c

Ukoliko se iz nekog razloga otkaže ugovor o upravljanju Društvu za upravljanje sukladno odredbama Statuta Fonda, ministar nadležan za poduzetništvo može objaviti javni poziv za odabir drugog Društva za upravljanje.

Ulagatelji će odluku o odabiru drugog Društva za upravljanje donijeti većinom od najmanje 50% + 1 glas.

Javni poziv će biti upućen svim Društvima za upravljanje koji imaju dozvolu, Hrvatske agencije za nadzor financijskih usluga, za upravljanje otvorenim investicijskim fondovima rizičnog kapitala s privatnom ponudom.

Javni poziv će se objaviti u »Narodnim novinama«, na mrežnim stranicama Ministarstva poduzetništva i obrta, te u najmanje dvjema dnevnim novinama u Republici Hrvatskoj.

Objava javnog poziva, trajanje, uvjeti i ostale informacije utvrdit će se posebnom odlukom ministra nadležnog za poduzetništvo.

IV.d

Pripajati i spajati se mogu samo Fondovi za gospodarsku suradnju između sebe.«.

II.

Ovlašćuje se ministar nadležan za poduzetništvo da Kvalificiranom ulagatelju koji ulaže u svoje ime, a za račun Republike Hrvatske, izda nalog da na sjednicama Povjereničkih odbora svakog pojedinog Fonda predloži izmjene Statuta i Prospekta Fonda i donošenje pojedinačnih odluka o ulaganju kojima se uređuje sljedeće:

a) Visina i način obračuna godišnje naknade za upravljanje, na način da Društvo za upravljanje naplaćuje za cijelu drugu godinu poslovanja godišnju naknadu za upravljanje u iznosu od 1,6% na ukupna, do tada investirana sredstva, ali taj iznos ne može iznositi manje od 1,00% veličine Fonda, za fondove veličine do 400 milijuna kuna, te 0,75% za Fondove veličine preko 400 milijuna kuna. U trećoj, četvrtoj i petoj godini poslovanja naplaćivat će se godišnja naknada za upravljanje u iznosu od 1,6% na ukupna, do tada investirana sredstva, te će se konačni obračun naknade izvršiti na kraju pojedine godine poslovanja, a od šeste godine poslovanja nadalje, godišnja naknada će iznositi 1,6% ukupne vrijednosti ulaganja Fonda.

b) Interna stopa povrata na uložena sredstva smanjuje se s 8% na 7% godišnje, a Društvo za upravljanje fondom ima pravo na naknadu u iznosu od 20% ostvarenog prinosa za iznos koji prelazi predviđenu internu stopu povrata na svaki investicijski projekt.

c) Ukoliko Društvo za upravljanje upravlja s više od jednim Fondom, naknada za upravljanje obračunat će mu se na taj način da se iznosi ulaganja, kroz sve Fondove kojima upravlja, zbrajaju i obračunavaju kao da se radi o jednom Fondu.

d) Fond nema ograničenja godišnjeg ulaganja (20% po godini poslovanja Fonda), nego može ulagati do iskorištenja ukupno raspoloživih sredstava pojedinog Fonda, uz suglasnost svih Ulagatelja.

e) Najveći iznos pojedinačne maksimalne obveze ulaganja jednog Ulagatelja (izuzevši Republiku Hrvatsku) može iznositi 75% – 1 udjel veličine Fonda.

f) Društvo za upravljanje može zajedno s Fondom ulagati 1% vrijednosti pojedinog budućeg projekta.

g) Povjerenički odbor će donijeti odluku o likvidaciji Fonda većinom od najmanje 50% + 1 glas.

h) Otkaz upravljanja Fondom, izvršit će se na taj način da će u slučaju da Društvo za upravljanje u roku od jedne i pol godine od početka rada nije u redovnom postupku predalo zahtjev za ishodovanje pozitivnog mišljenja na konačnu odluku o ulaganju, a koja je i odobrena od strane Povjereničkog odbora, ministar nadležan za poduzetništvo će izdati nalog Kvalificiranom ulagatelju da na sjednici Povjereničkog odbora predloži otkazivanje upravljanja Društvu za upravljanje.

i) U slučaju otkazivanja od strane Ulagatelja, Društvo za upravljanje isključivo ima pravo, osim naknade za upravljanje za obavljeni posao upravljanja Fondom, i na naknadu za upravljanje vezano za prinos na do tada realizirane projekte (koji nisu bili razlogom otkazivanja Društvu za upravljanje), sukladno odredbama Prospekta i Statuta Društva za upravljanje koje reguliraju raspodjelu dobiti, a razmjerno visini investicije i vremenu kojim je upravljalo svakim pojedinim projektom. Odluku o projektima za koje će se isplatiti naknada za upravljanje vezano za prinos donijet će Povjerenički odbor u roku 30 dana od dana otkazivanja Društvu za upravljanje.

III.

Ovlašćuje se ministar nadležan za poduzetništvo da, u roku 7 dana od dana stupanja na snagu ove Odluke, uskladi Pravilnik o sudjelovanju Vlade Republike Hrvatske u fondovima za gospodarsku suradnju (»Narodne novine«, broj 42/2012) s odredbama ove Odluke.

IV.

Ova Odluka stupa na snagu danom objave u »Narodnim novinama«.

Klasa: 402-09/10-02/01

Urbroj: 50301-05/20-12-23

Zagreb, 6. prosinca 2012.

Predsjednik

Zoran Milanović, v. r.

Odluka, NN 137/2012-2900